
1. Εξελίξεις βελγικού κλάδου αερομεταφορών 
Σύμφωνα με δημοσιεύματα του βελγικού οικονομικού Τύπου στα μέσα Ιανουαρίου, ο μεγάλος αερομεταφορέας του Βελγίου, Brussels Airlines, μετέφερε το 2014 6,6 εκατ. επιβάτες, σημειώνοντας αύξηση κατά πλησίον του 13% έναντι του 2013. Σύμφωνα με τα στοιχεία, περίπου 5,6 εκατ. επιβάτες ταξίδεψαν με την εταιρεία σε σχετικά κοντινούς προορισμούς, πλησίον των 223 χιλιάδων πραγματοποίησαν υπερατλαντικά ταξίδια και πλησίον των 752 χιλιάδων ταξίδεψαν προς την αφρικανική ήπειρο. Σύμφωνα με την διοίκηση της Brussels Airlines, η νέα εμπορική στρατηγική της εταιρείας, η εγκαινίαση νέων προορισμών και οι ανταγωνιστικές της τιμές φαίνεται ότι λειτούργησαν θετικά το 2014. Κατά την διοίκηση, η Brussels Airlines έχει προσανατολιστεί στην ανάπτυξη, πέραν των προσφορών της για επαγγελματικούς ταξιδιώτες, και ειδικών πακέτων διακοπών, στρατηγική που φαίνεται επίσης να αποδίδει. Σύμφωνα με την διοίκηση, πρόκειται για την πλέον ισχυρή αύξηση του αριθμού των επιβατών από την σύσταση της εταιρείας, ενώ το ποσοστό πληρότητας των αεροσκαφών σημείωσε επίσης άνοδο κατά 2,8%, στο 72%. 
Όπως έχουμε σημειώσει πρόσφατα σε προηγούμενο ενημερωτικό δελτίο
, το 2014 το διεθνές αεροδρόμιο των Βρυξελλών κατέγραψε ιστορικά υψηλό επίπεδο επιβατικής κίνησης, φθάνοντας τελικώς τους 21,93 εκατ. επιβάτες και καταρρίπτοντας το προηγούμενο ρεκόρ του από το έτος 2000 –έτος που προηγήθηκε των αρνητικών εξελίξεων στις διεθνείς αερομεταφορές συνεπεία της 11ης Σεπτεμβρίου και της πτώχευσης του μεγάλου βελγικού αερομεταφορέα Sabena-. Η αύξηση της επιβατικής κίνησης το 2014, η οποία έφθασε το 14,6%, θα μπορούσε μάλιστα να είναι μεγαλύτερη, όπως επισήμανε η διοίκηση του αεροδρομίου, εάν δεν είχε επηρεαστεί ελαφρώς αρνητικά από τις απεργιακές κινητοποιήσεις του περασμένου Δεκεμβρίου. Σύμφωνα με τα στοιχεία της διοίκησης, 1,2 εκατ. πρόσθετοι επιβάτες που διακινήθηκαν μέσω του αεροδρομίου το 2014 ήταν επιβάτες της εταιρείας χαμηλού κόστους Ryanair, η οποία μετέφερε σημαντικό μέρος του μεταφορικού της έργου από το έτερο σημαντικό αεροδρόμιο του Βελγίου, εκείνο του Charleroi, στις Βρυξέλλες. Σημειωτέον ότι η συνολική αύξηση της επιβατικής κίνησης στο αεροδρόμιο Βρυξελλών το 2014 έναντι του 2013 ανήλθε σε 2,8 εκατ. επιβάτες. Η κίνηση των transit επιβατών αυξήθηκε επίσης το 2014 κατά 20,3%.
Η έλευση πάντως της Ryanair στο αεροδρόμιο των Βρυξελλών δεν υπήρξε η μοναδική αιτία για την αύξηση της επιβατικής κίνησης, καθώς και άλλες μεγάλες αεροπορικές εταιρείες που χρησιμοποιούν τις Βρυξέλλες, συμπεριλαμβανομένων των Brussels Airlines και Vueling (ισπανικής) είδαν το μεταφορικό τους έργο να αυξάνεται. Επίσης, το 2014 σημαδεύτηκε από την έλευση της εμιρατινής εταιρείας Emirates με μεγαλύτερα αεροσκάφη, αλλά και την επαναφορά της βάσης των πτήσεων cargo της Qatar Airways από την Λιέγη στις Βρυξέλλες. Από την άλλη πλευρά, εξαιρετικά θετική επίδραση στην κίνηση του αεροδρομίου των Βρυξελλών εξακολουθεί να έχει το γεγονός ότι αποτελεί κόμβο για την διεθνή συμμαχία αεροπορικών εταιρειών Star Alliance.   

Η κίνηση φορτίων στο αεροδρόμιο Βρυξελλών ανήλθε το 2014 στους 454 χιλιάδες τόνους, σημειώνοντας αύξηση κατά 5,6%, με μείωση κατά 21,8% των φορτίων των καθαρά εμπορευματικών πτήσεων, αλλά αντιθέτως αύξηση κατά 11% των εμπορευματικών φορτίων που μεταφέρθηκαν με κοινές πολιτικές πτήσεις. Οι εκτιμήσεις της διοίκησης του αεροδρομίου για το 2015 αναφέρουν αύξηση της επιβατικής κίνησης κατά 3% έως 4%, και επίτευξη διακίνησης εμπορευματικών φορτίων στους 500 χιλιάδες τόνους εντός περιόδου διετίας.

Σημειώνουμε ότι όπως ανέφερε στα μέσα Ιανουαρίου ο οικονομικός Τύπος, προς τα τέλη του 2014, η Ευρ. Επιτροπή, η οποία έχει εκκινήσει από τις αρχές του 2014 έρευνα κατά των βελγικών κρατικών έμμεσων ενισχύσεων των μεγάλων αεροπορικών εταιρειών που χρησιμοποιούν το αεροδρόμιο Βρυξελλών, γνωστοποίησε στην βελγική κυβέρνηση ότι έχει λάβει σοβαρά υπόψη της τις εν θέματι καταγγελίες που της έχουν περιέλθει και έχει σοβαρότατα ερωτηματικά αναφορικά με τη νομιμότητα των εν λόγω ενισχύσεων. Θυμίζουμε ότι η βελγική ομοσπονδιακή κυβέρνηση αποφάσισε από τα τέλη του 2013 να παράσχει ετήσιες οικονομικές ενισχύσεις στο αεροδρόμιο Βρυξελλών, ύψους 19,7 εκατ. € κατά την τριετία 2014-2016, οι οποίες συνεισφέρουν θεωρητικά στην κάλυψη κόστους υποδομών και υπηρεσιών ασφαλείας επιβατών και εγκαταστάσεων, πρακτικά ωστόσο διανέμονται μεταξύ των 3 αερομεταφορέων με την μεγαλύτερη κίνηση στο εν λόγω αεροδρόμιο
. Η Ευρ. Επιτροπή αναμένεται να εξετάσει τη νομιμότητα των συνολικών κονδυλίων των βελγικών κρατικών ενισχύσεων προς τους αερομεταφορείς (πρόκειται για τις εταιρείες Brussels Airlines, Jetairfly και Thomas Cook) για την τριετία 2014-2016, ύψους 59,1 εκατ. €. Σύμφωνα με τον οικονομικό Τύπο, οι καταγγελίες προς την Ευρ. Επιτροπή προέρχονται από τις θιγόμενες εταιρείες χαμηλού κόστους Ryanair και Vueling, καθώς και το κίνημα πολιτών “Pas Question” που τάσσεται υπέρ της μείωσης των υπερπτήσεων της μητροπολιτικής περιοχής των Βρυξελλών. Ο βελγικός οικονομικός Τύπος εκτίμησε ότι το τελικό αποτέλεσμα της έρευνας της Ευρ. Επιτροπής δεν θα είναι ευνοϊκό για τις εν λόγω κρατικές ενισχύσεις. Είναι προφανές ότι σε περίπτωση αρνητικής γνωμοδότησης της Ευρ. Επιτροπής, οι ανωτέρω αεροπορικές εταιρείες θα πρέπει να επιστρέψουν τα κονδύλια που έχουν εισπράξει για το 2014 (ύψους 19,7 εκατ. €), ενώ δεν πρόκειται να εισπράξουν τις ενισχύσεις των ετών 2015 και 2016 (συνολικού ύψους 39,4 εκατ. €). Επίσης αναφέρουμε ότι σύμφωνα με τον βελγικό οικονομικό Τύπο, στα μέσα Δεκεμβρίου, η ομοσπονδιακή κυβέρνηση δια της αρμόδιας υπουργού για το χαρτοφυλάκιο μεταφορών, Jacqueline Galant, κατέθεσε έφεση κατά της απόφασης του περασμένου καλοκαιριού (31.7) του πρωτοδικείου των Βρυξελλών, με την οποία αποφασίστηκε η επαναφορά του σχεδίου υπερπτήσεων των Βρυξελλών στην κατάσταση που αυτό βρισκόταν πριν τις 6 Φεβρουαρίου 2014, ημερομηνία κατά την οποία είχαν τεθεί σε εφαρμογή οι τροποποιήσεις της προηγούμενης ομοσπονδιακής κυβέρνησης Di Rupo
. Η προσβολή της πρωτοβάθμιας απόφασης από την ομοσπονδιακή κυβέρνηση επικεντρώνεται σύμφωνα με τα δημοσιεύματα στο σκεπτικό της σχετικά με το ότι δεν προηγήθηκε της έναρξης εφαρμογής του νέου σχεδίου υπερπτήσεων διαδικασία δημόσιας διαβούλευσης. Θυμίζουμε ότι το πρωτοβάθμιο δικαστήριο είχε δώσει προθεσμία 3 μηνών στην ομοσπονδιακή κυβέρνηση να συμμορφωθεί με την απόφασή του, επιβάλλοντας πρόστιμο ύψους 50 χιλ. € ημερησίως για τυχόν καθυστερήσεις. Ο οικονομικός Τύπος σημειώνει ότι η αποκατάσταση του σχεδίου υπερπτήσεων της μητροπολιτικής περιοχής των Βρυξελλών τείνει να καταστεί αντικείμενο αντιπαράθεσης μεταξύ ομοσπονδιακής κυβέρνησης και κυβέρνησης της περιφέρειας των Βρυξελλών, καθώς η τελευταία γνωστοποίησε στα μέσα Ιανουαρίου στην ομοσπονδιακή κυβέρνηση την απαίτησή της για είσπραξη των οφειλόμενων –από τις αρχές Νοεμβρίου 2014- προστίμων, που έχουν φθάσει στο ύψος των 3,5 εκατ. €. Η κυβέρνηση της περιφέρειας των Βρυξελλών πιέζει εξάλλου την ομοσπονδιακή κυβέρνηση να προχωρήσει στην εγκαθίδρυση διαδικασιών σχεδιασμού και υλοποίησης της αεροπορικής πολιτικής της περισσότερο αντικειμενικών και διαφανών.  
Τέλος, σημειώνουμε ότι το αεροδρόμιο της Λιέγης παραμένει το πρώτο αεροδρόμιο του Βελγίου όσον αφορά την διακίνηση εμπορευματικών φορτίων, καθώς το 2014 διακίνησε 590,58 χιλιάδες τόνους φορτίων, σημειώνοντας αύξηση 5,3% έναντι του 2013. Από την άλλη πλευρά ωστόσο, η –φτωχή- επιβατική κίνηση του αεροδρομίου μειώθηκε κατά 3,95% το 2014, στους 302,29 χιλιάδες επιβάτες.      
2. Προσπάθειες διάσωσης θυγατρικής ρωσικής χαλυβουργίας στην Βαλλονία
Ο βελγικός οικονομικός Τύπος αναφέρθηκε στα μέσα Ιανουαρίου στις προσπάθειες διάσωσης των παραγωγικών μονάδων της θυγατρικής του ρωσικού μεταλλουργικού ομίλου NLMK στην Βαλλονία. Σημειώνουμε ότι το 2013, η περιφέρεια της Βαλλονίας δια της επενδυτικής της Εταιρείας Διαχείρισης και Συμμετοχών (Sogepa) είχε αγοράσει συμμετοχή 20,5% στο κεφάλαιο της σιδηρουργίας NLMK Belgium Holdings, θυγατρικής του ρωσικού μεταλλουργικού ομίλου NLMK, η οποία λειτουργεί ως συντονιστική μονάδα των περισσοτέρων ευρωπαϊκών εργοστασίων της NLMK, μεταξύ των οποίων οι βελγικές παραγωγικές εγκαταστάσεις των La Louvière και Clabecq
. Η εξαγορά αυτή είχε κοστίσει στην Sogepa, που είναι ο χρηματοοικονομικός βραχίονας της περιφέρειας της Βαλλονίας, λίγο άνω των 91 εκατ. €. Η ανάμιξη της περιφέρειας της Βαλλονίας το 2013 εξηγείται από το γεγονός ότι από τα τέλη του 2012 η ρωσική πλευρά είχε ξεκινήσει διαδικασία αναδιάρθρωσης της παραγωγικής μονάδας στην La Louvière, που προέβλεπε μαζικές απολύσεις εργαζομένων, καθώς στο διάστημα 2007-2013 η εν λόγω μονάδα είχε υποστεί ζημίες ύψους 600 εκατ.
Σύμφωνα με τα δημοσιεύματα, στα τέλη του 2014 η κυβέρνηση της περιφέρειας της Βαλλονίας δεσμεύθηκε να καταβάλει ποσόν τραπεζικών εγγυήσεων της τάξεως άνω των 100 εκατ. € (πλησίον των 130 εκατ. €), καθώς επίσης και να συμμετάσχει σε αύξηση του μετοχικού κεφαλαίου της βελγικής θυγατρικής του ρωσικού ομίλου με κονδύλια όχι ανώτερα των 20 εκατ. €. Αν και είχαν τότε εκφραστεί ανησυχίες από σημαντική μερίδα του οικονομικού Τύπου αναφορικά με τον διαφαινόμενο σημαντικό βαθμό εμπλοκής της περιφέρειας της Βαλλονίας στην διάσωση των εν λόγω χαλυβουργικών εγκαταστάσεων, ανάλογο του βαθμού εμπλοκής της στην προσπάθεια διάσωσης των παραγωγικών μονάδων της πολυεθνικής χαλυβουργίας Arcelor Mittal στην Λιέγη
, στην συνέχεια και περί τα μέσα Ιανουαρίου έγινε γνωστό ότι ο ρωσικός μητρικός όμιλος, NLMK, στα τέλη του 2014 παρέσχε ενίσχυση ύψους 220 εκατ. € στα κεφάλαια της βελγικής θυγατρικής του. Η εν λόγω χρηματοδοτική συνεισφορά έγινε μάλιστα χωρίς να δημιουργηθούν νέες μετοχές στην βελγική θυγατρική, το 20,5% του κεφαλαίου της οποίας διατηρείται υπό τον έλεγχο της Sogepa. 
Ο βελγικός οικονομικός Τύπος ανέφερε ότι οι παραγωγικές μονάδες της NLMK στην La Louvière και στο Clabecq υπέστησαν συνολικές ζημίες ύψους 140 εκατ. € το 2014, σε συνέχεια ζημιών άνω των 200 εκατ. € το 2013. Σύμφωνα με τον Τύπο, η ρωσική NLMK, αφού ολοκλήρωσε την χρηματοδοτική της συνεισφορά, ζήτησε από την κυβέρνηση της περιφέρειας της Βαλλονίας να προχωρήσει και εκείνη στην στήριξη της προσπάθειας διάσωσης της θυγατρικής της, ενώ ανέλαβε η ίδια -η NLMK- να καλύψει τις ζημίες των δύο εν λόγω εργοστασίων μέχρι το έτος 2017. 
Ο βελγικός οικονομικός Τύπος σχολίασε τις κινήσεις της ρωσικής χαλυβουργίας ως ενδείξεις εμπιστοσύνης της σε ανάκαμψη του χαλυβουργικού κλάδου στην Ευρώπη και ως μία ενεργή δέσμευσή της στην προσπάθεια διάσωσης της βελγικής θυγατρικής της και των θέσεων εργασίας που απειλούνται. Κατά τον Τύπο, η συμφωνία της κυβέρνησης της Βαλλονίας με την ρωσική μεταλλουργία πρόκειται να επισημοποιηθεί έως τα τέλη του τρέχοντος μήνα.  
3. Ολοκλήρωση της πλατφόρμας συνδυασμένων μεταφορών στην Λιέγη μέχρι τον Οκτώβριο 2015
Σύμφωνα με στοιχεία που δημοσίευσε ο βελγικός οικονομικός Τύπος, η πρόοδος των εργασιών κατασκευής της πλατφόρμας συνδυασμένων μεταφορών στο λιμάνι της Λιέγης
 προχωρούν εξαιρετικά ικανοποιητικά και αναμένεται να έχουν ολοκληρωθεί μέχρι τον προσεχή Οκτώβριο, οπότε η πλατφόρμα αναμένεται να λειτουργήσει. Η νέα πλατφόρμα συνδυασμένων (multimodal) μεταφορών στο λιμάνι της Λιέγης αναμένεται να δημιουργήσει σε μακροπρόθεσμο ορίζοντα περισσότερες από 2.000 θέσεις εργασίας, καθώς και να ενισχύσει το ποτάμιο μεταφορικό δυναμικό της Βαλλονίας, αλλά και να προσελκύσει νέους, δυναμικούς επενδυτές. Η πλατφόρμα εκτιμάται επίσης ότι θα μειώσει κατά πολύ τις καθυστερήσεις που σημειώνονται κατά την οδική μεταφορά φορτίων και θα ανακουφίσει το ήδη φορτωμένο οδικό δίκτυο, οπότε υπό αυτήν την έννοια, θα επιφέρει θετικές επιπτώσεις και στο περιβάλλον.

Σύμφωνα με τα δημοσιεύματα, η πλατφόρμα βρίσκεται σε απόσταση 14 ωρών πλεύσης από το λιμάνι της Αμβέρσας και 24 ωρών από το λιμάνι του Ρότερνταμ, σε μία ζώνη 250 χλμ. που αριθμεί 56 εκατ. κατοίκους, καθώς και σε μία ζώνη 500 χλμ. που συγκεντρώνει το 60% της ευρωπαϊκής αγοραστικής δύναμης, και ως εκ τούτου η λειτουργία της είναι θεωρητικά πολλά υποσχόμενη. Η πλατφόρμα εκτιμάται ότι θα μπορεί να φιλοξενήσει περισσότερα από 200 χιλιάδες εμπορευματοκιβώτια 20 ποδών, εκτείνεται σε επιφάνεια 120 εκταρίων και αντιπροσωπεύει επένδυση ύψους 162,23 εκατ. €, εκ των οποίων τα 115 εκατ. € προέρχονται από ιδιωτικά κεφάλαια και τα 47,23 εκατ. από δημόσια χρηματοδότηση. Οι εργασίες κατασκευής της ξεκίνησαν τον Ιούνιο του 2013.        
4. Σε πτώση η δημιουργία νέων επιχειρήσεων στο Βέλγιο το 2014
Σύμφωνα με στοιχεία της Ανεξάρτητης Εργατικής Ένωσης Αυτοαπασχολουμένων (Syndicat Neutre pour Indépendants-SNI), τα οποία δημοσιεύθηκαν από τον βελγικό οικονομικό Τύπο στα μέσα Ιανουαρίου, ο αριθμός των νεοσυσταθεισών επιχειρήσεων στο Βέλγιο το 2014 σημείωσε ελαφρά πτώση της τάξεως του 0,7%. Συγκεκριμένα, το περασμένο έτος συστάθηκαν 74.209 νέες επιχειρήσεις, ο δε ρυθμός μείωσης του αριθμού τους (-0,7%) έναντι του 2013 ήταν σαφώς χαμηλότερος από ότι κατά τα προηγούμενα έτη (-1,8% το 2013 έναντι του 2012, -10% το 2012 έναντι του 2011). Παρ’ όλα αυτά, ο αριθμός των νεοσυσταθεισών επιχειρήσεων βρίσκεται αρκετά μακριά από το κατώφλι των 80.000 που ανερχόταν μέχρι το έτος 2011.

Τα στοιχεία της SNI διαπιστώνουν σημαντικές διαφοροποιήσεις μεταξύ των βελγικών περιφερειών. Πιο συγκεκριμένα, στην Βαλλονία ο αριθμός νεοσυσταθεισών επιχειρήσεων το 2014 σημείωσε πτώση 8% και ανήλθε σε 19.560 επιχειρήσεις. Στις Βρυξέλλες η πτώση ανήλθε σε 1,3% και ο αριθμός των νεοσυσταθεισών επιχειρήσεων στις 10.618, ενώ στην Φλάνδρα υπήρξε αύξηση της τάξεως του 1,7% και σύσταση 44.031 νέων επιχειρήσεων το 2014.  
5. Διάφορες οικονομικές και επιχειρηματικές ειδήσεις
Απώλεια δημοσίων εσόδων λόγω χαμηλών τιμών καυσίμων: Κατά τις εκτιμήσεις της Βελγικής Πετρελαϊκής Ομοσπονδίας (Fédération Pétrolière Belge), οι μειωμένες τιμές των καυσίμων φέτος αναμένεται να προκαλέσουν απώλεια δημοσίων εσόδων –συγκεκριμένα κυρίως εισπράξεων ΦΠΑ- κατά τουλάχιστον 220 εκατ. €. Σύμφωνα με τις εκτιμήσεις, εφ’ όσον οι τιμές των καυσίμων διατηρηθούν στα σημερινά επίπεδα σε μεγάλο τμήμα του 2015, το βελγικό κράτος θα εισπράξει μόλις 1,18 δις. € από διάφορους φόρους και επιβαρύνσεις επί των καυσίμων, έναντι 1,4 δις. € που είχε εισπράξει το 2014.

Ιστορικά υψηλό επίπεδο για τις βαλλονικές εξαγωγές οπλικών συστημάτων το 2014: Σύμφωνα με οικονομικά δημοσιεύματα των μέσων Ιανουαρίου που βασίζονται σε στατιστικά στοιχεία της περιφέρειας της Βαλλονίας, κατά το πρώτο εξάμηνο του 2014 χορηγήθηκαν 619 άδειες εξαγωγής οπλικών / αμυντικών συστημάτων και εξοπλισμού, συνολικής αξίας 3,56 δις. €. Σύμφωνα με τις εκτιμήσεις εκπροσώπων του κλάδου, το 2014 πρόκειται να αποτελέσει ιστορική χρονιά όσον αφορά το ύψος των βαλλονικών εξαγωγών οπλικών συστημάτων, ωστόσο επισημαίνεται ότι το συντριπτικά μεγαλύτερο μέρος της ως άνω αξίας –ύψους άνω των 3 δις. €- αφορά μία άδεια εξαγωγής προς τον Καναδά. Τα στοιχεία της περιφέρειας της Βαλλονίας δείχνουν το 2013 συνολική αξία βαλλονικών εξαγωγών οπλικών και αμυντικών συστημάτων και εξοπλισμού στα 459,24 εκατ. € (με χορήγηση 1.348 εξαγωγικών αδειών). Για το 2013, τα βαλλονικά στοιχεία δείχνουν ότι οι ως άνω εξαγωγές κατευθύνθηκαν προς 67 συνολικά χώρες, με 533 εξαγωγικές άδειες να αφορούν κρατικές προμήθειες 51 ξένων κυβερνήσεων και 815 άδειες να αφορούν αγορές του ιδιωτικού τομέα ξένων χωρών (613 άδειες αφορούσαν εξαγωγές προς ευρωπαϊκές χώρες). Ο κύριος όγκος των βαλλονικών εξαγωγών αμυντικού εξοπλισμού κατευθύνθηκε το 2013 προς την Ε.Ε. (αξία 148 εκατ. €), ενώ ακολουθούν η Μ. Ανατολή (αξία 140,26 εκατ. €) και η Β. Αμερική (91 εκατ. €). Το 2012, οι βαλλονικές εξαγωγές αμυντικού εξοπλισμού είχαν ανέλθει σε πλησίον των 756 εκατ. €. Ο κλάδος οπλικών και αμυντικών συστημάτων και εξοπλισμού στην Βαλλονία αντιπροσωπεύει –σύμφωνα με στοιχεία του 2012- μία ακαθάριστη προστιθέμενη αξία ύψους 1,6 δις. €, απασχολεί 17.700 εργαζόμενους και περιλαμβάνει ορισμένους πολύ μεγάλους ομίλους, όπως κυρίως η FN Herstal που αποτελεί κορυφαίο ευρωπαϊκό εξαγωγέα μικρών στρατιωτικών όπλων.     
Τα βελγικά αχλάδια παρακάμπτουν το ρωσικό εμπάργκο: Ο βελγικός οικονομικός Τύπος ανέφερε στα μέσα Ιανουαρίου, επικαλούμενος πηγές της αγοράς, ότι τα βελγικά αχλάδια, τα οποία συμπεριλαμβάνονται στους καταλόγους ευρωπαϊκών προϊόντων που πλήττονται από τα ρωσικά αντίποινα έναντι των κυρώσεων της Ε.Ε.
, έχουν βρει τρόπους να παρακάμπτουν το ρωσικό εμπάργκο και να εισχωρούν στην ρωσική αγορά διαμέσου χωρών όπως η Τουρκία και το Αζερμπαϊτζάν. Κατά τα δημοσιεύματα, οι παραγωγικοί συνεταιρισμοί κατά την συσκευασία των προϊόντων δεν μνημονεύουν την χώρα προέλευσης και εν συνεχεία ενδιάμεσοι αγοραστές προωθούν τα αχλάδια –και ενδεχομένως και άλλα βελγικά φρούτα, όπως τα μήλα, που επίσης πλήττονται από το ρωσικό εμπάργκο- προς χώρες που δεν περιλαμβάνονται στα ρωσικά αντίποινα, και κυρίως τις προαναφερθείσες Τουρκία και Αζερμπαϊτζάν. Κατά τον βελγικό Τύπο, η εν λόγω πρακτική ακολουθείται περισσότερο στην Φλάνδρα, ενώ η Βαλλονία φαίνεται ότι προσπαθεί να καλύψει και εκείνη τις ζημίες του ρωσικού εμπάργκο διοχετεύοντας αχλάδια και άλλα φρούτα στην Ρωσία κυρίως διαμέσου Τουρκίας. Σύμφωνα με τα δημοσιεύματα, αν και κατόπιν της επιβολής των ρωσικών αντιποίνων έχει κινητοποιηθεί το δίκτυο των Βέλγων εμπορικών συμβούλων στο εξωτερικό με στόχο να εντοπίσει νέες ελπιδοφόρες αγορές, εκπρόσωποι της αγοράς εκτιμούν ότι καθώς απαιτούνται 4 έως 5 έτη προκειμένου να ανοίξει μία νέα εξαγωγική αγορά ενώ ταυτόχρονα η Ρωσία απορροφούσε το 30% περίπου των βελγικών εξαγωγών αχλαδιών, είναι σαφώς προτιμότερο τα εν λόγω βελγικά αγροτικά προϊόντα να προσπαθήσουν να υπερασπίσουν την θέση τους στην ρωσική αγορά.  
Συγχώνευση των Banque Degroof και Petercam: Όπως ανέφερε ο βελγικός οικονομικός Τύπος, στις 19 Ιανουαρίου υπεγράφη η συμφωνία συγχώνευσης των δύο μεγάλων βελγικών ιδιωτικών επενδυτικών τραπεζικών ιδρυμάτων Banque Degroof και Petercam. Κατά τα δημοσιεύματα, η Banque Degroof θα μετάσχει κατά 70% στο κεφάλαιο του νέου σχήματος, με το υπόλοιπο 30% να περιέρχεται στους μετόχους της Petercam. Σύμφωνα με τον οικονομικό Τύπο, απομένει η έγκριση της συγχώνευσης από την Κεντρική Τράπεζα του Βελγίου (BNB) και την ΕΚΤ, οι οποίες δεν αναμένεται ωστόσο να προβάλουν αντιρρήσεις καθώς θεωρούν ως μάλλον θετική μία τέτοια εξέλιξη. Σημειώνουμε ότι η συγχώνευση των δύο εν λόγω ιδιωτικών τραπεζών θα δημιουργήσει το μεγαλύτερο ιδιωτικό επενδυτικό τραπεζικό ίδρυμα στο Βέλγιο, με συνολικό ύψος στοιχείων ενεργητικού στα 47 δις. €. Σήμερα η Banque Degroof διαθέτει ενεργητικό ύψους 28 δις. € και η Petercam ενεργητικό ύψους 14 δις. €
.
Είσοδος της βιοτεχνολογικής εταιρείας Bone Therapeutics στα Χρηματιστήρια Βρυξελλών και Παρισιού: Σύμφωνα με πρόσφατα οικονομικά δημοσιεύματα, η βαλλονική βιοτεχνολογική εταιρεία Bone Therapeutics έλαβε πολύ πρόσφατα την τελική απόφαση ταυτόχρονης εισαγωγής της μετοχής της στα Χρηματιστήρια των Βρυξελλών και του Παρισιού, προκειμένου να αντλήσει κεφάλαια για την χρηματοδότηση των δραστηριοτήτων της έρευνας και ανάπτυξης νέων προϊόντων
. Η εταιρεία έχει έδρα την Gosselies (περιοχή Charleroi), και είναι παλαιά spin-off του Πανεπιστημίου των Βρυξελλών (ULB), η οποία ειδικεύεται στην κυτταρική θεραπεία του ιστού των οστών. Κατά τα οικονομικά δημοσιεύματα, η βελγική ιδιωτική επενδυτική τράπεζα Degroof, μία γαλλική επενδυτική τράπεζα, καθώς και μία γαλλική χρηματιστηριακή εταιρεία προετοιμάζουν τις αρχικές δημόσιες εγγραφές της Bone Therapeutics στα δύο χρηματιστήρια, διαδικασία που αναμένεται να οριστικοποιηθεί στις αρχές του προσεχούς Φεβρουαρίου.  
Αποκομιδή προγράμματος «λαϊκού» δανεισμού: Σύμφωνα με στοιχεία που δημοσίευσε πρόσφατα ο βελγικός οικονομικός Τύπος, το πρόγραμμα «λαϊκού» δανεισμού το οποίο ξεκίνησε τον Ιανουάριο του 2014 από την κυβέρνηση Di Rupo έχει μέχρι τα τέλη του περασμένου έτους αποφέρει στο βελγικό κράτος κονδύλια συνολικού ύψους 1,9 δις. €. Ο οικονομικός Τύπος επανέλαβε τις –ελαφρώς αρνητικές- εκτιμήσεις του αναφορικά με την πτωτική τάση που εμφανίζει το ενδιαφέρον των μικροεπενδυτών για τα προϊόντα του προγράμματος
. Συγκεκριμένα αναφέρεται ότι ενώ μόνον τον Ιανουάριο 2014 το πρόγραμμα είχε αποφέρει 413 εκατ. € στα κρατικά ταμεία και στο πρώτο τρίμηνο του έτους η αποκομιδή είχε ανέλθει σε λίγο άνω του 1 δις. €, στην συνέχεια της διάρκειας του 2014 το επενδυτικό ενδιαφέρον μειώθηκε σταδιακά, με αποτέλεσμα τον Δεκέμβριο 2014 να εμφανίσει ρυθμό αύξησης της τάξεως μόλις του 2,4%. Κατά τις εκτιμήσεις της Febelfin (της βελγικής ομοσπονδίας του χρηματοπιστωτικού τομέα), κύρια αιτία της πτώσης του επενδυτικού ενδιαφέροντος για το πρόγραμμα είναι τα ιστορικά χαμηλά επίπεδα στα οποία κινούνται σήμερα τα επιτόκια, τα οποία αποθαρρύνουν τους μικροεπενδυτές από το να τοποθετούν τα κεφάλαιά τους σε προϊόντα χαμηλού κινδύνου και απόδοσης. Από την άλλη πλευρά, όπως επισημαίνεται από την Febelfin, το φορολογικό πλεονέκτημα του οποίου απολαμβάνουν τα προϊόντα του προγράμματος «λαϊκού» δανεισμού, που συνίσταται στην εφαρμογή συντελεστή παρακράτησης εισοδημάτων από κεφαλαιακές πηγές 15% -έναντι συντελεστή 25% που εφαρμόζεται σε άλλες επενδυτικές  τοποθετήσεις-, αποτελεί τον βασικό λόγο για τον οποίο συνεχίζει να εκδηλώνεται ενδιαφέρον για το εν λόγω πρόγραμμα, ενώ αντιθέτως το συνολικό επενδυτικό ενδιαφέρον για ανάλογα προϊόντα των τραπεζών ακολουθεί καθαρά αρνητική πορεία. Είναι γεγονός πάντως ότι η αποκομιδή του 1,9 δις. € το 2014 βρίσκεται πολύ παρακάτω από τις αρχικές εκτιμήσεις της Febelfin περί αποκομιδής πλησίον των 3 δις. € από το πρόγραμμα «λαϊκού» δανεισμού.

Εξελίξεις στον κλάδο λιανεμπορικών αλυσίδων: Ο βελγικός οικονομικός Τύπος ανέφερε πολύ πρόσφατα ότι η μεγάλη ολλανδική λιανεμπορική αλυσίδα Albert Heijn, η οποία διαθέτει ήδη 28 καταστήματα στο Βέλγιο –όπου εισήλθε το 2011- σκοπεύει να ανοίξει δύο νέα καταστήματα στις φλαμανδικές πόλεις Leuven και Deinze την προσεχή άνοιξη. Τα δύο νέα καταστήματα αναμένεται να δημιουργήσουν συνολικά 130 θέσεις εργασίας. Στόχος της ολλανδικής αλυσίδας, η οποία διεξάγει οξύτατο ανταγωνισμό με βάση τις τιμές έναντι των μεγάλων λιανεμπορικών αλυσίδων που λειτουργούν στο Βέλγιο, είναι να φθάσει τα 50 καταστήματα στην βελγική αγορά μέχρι το έτος 2016.
Σύμφωνα επίσης με τον οικονομικό Τύπο, ο ρυθμός μεγέθυνσης του κύκλου εργασιών της γαλλικής λιανεμπορικής αλυσίδας Carrefour στο Βέλγιο επιβραδύνθηκε στην διάρκεια του τετάρτου τριμήνου του 2014, ανερχόμενος σε μόλις 0,4%, ενώ οι πωλήσεις της αλυσίδας στο σύνολο του έτους μεγεθύνθηκαν κατά 1,7%. Συνολικά ο όμιλος Carrefour σημείωσε το 2014 κύκλο εργασιών ύψους 84 δις. €, με αύξηση της τάξεως του 3,9% έναντι του 2013, σταθεροποίηση των πωλήσεών του στην Ευρώπη (εκτός Γαλλίας) έπειτα από 10 χρόνια, θετικό αποτέλεσμα στην Γαλλία και άνοδο στην Λατ. Αμερική. Ο όμιλος προβλέπει λειτουργικά κέρδη για την χρήση του 2014 στα 2,38 δις. €. Κατά τα δημοσιεύματα, η πολιτική αναδιάρθρωσης του ομίλου Carrefour –και στην βελγική αγορά- με μειώσεις τιμών, απλοποίηση του φάσματος προσφερόμενων αγαθών, εξορθολογισμό της διαχείρισης αποθεμάτων και των συστημάτων logistics, καθώς και ανακαινίσεις καταστημάτων, έχει αρχίσει να αποδίδει καρπούς.  
6. Διαβουλεύσεις προς επίτευξη κοινωνικής συναίνεσης στο Βέλγιο  
Ο βελγικός οικονομικός Τύπος αναφέρθηκε στα μέσα Ιανουαρίου στις προοπτικές –μάλλον ευνοϊκές καθώς φαίνεται- επίτευξης ενός μέγιστου επιπέδου συναίνεσης μεταξύ της βελγικής κυβέρνησης και των κοινωνικών εταίρων, η οποία θα επιτρέψει την εκτέλεση του αρκετά δύσκολου δημοσιονομικού προγράμματος κατά το τρέχον και τα προσεχή έτη. Σύμφωνα με τον οικονομικό Τύπο, η κεντροδεξιά κυβέρνηση Michel υπόσχεται στους εκπροσώπους των εργατικών συνδικάτων ταχεία φορολογική μεταρρύθμιση, η οποία θα προχωρήσει εντός του τρέχοντος έτους και θα έχει κεντρικό σκοπό την μετακύλιση φορολογικού βάρους από τον παραγωγικό συντελεστή εργασία στο κεφάλαιο
, ενώ στόχος της κυβέρνησης είναι τα πρώτα αποτελέσματα της εν λόγω μεταρρύθμισης να καταστούν ορατά ήδη από το 2015 και το 2016. Αν και η ομοσπονδιακή κυβέρνηση δεν αναφέρεται ξεκάθαρα στις λεπτομέρειες της φορολογικής μεταρρύθμισης, ο βελγικός οικονομικός Τύπος αναφέρεται σε επιβολή φορολόγησης στις υπεραξίες κερδοσκοπικών χρηματιστηριακών συναλλαγών και ενδεχομένως και στις μεγάλες περιουσίες, σε αύξηση των συντελεστών ΦΠΑ και σε ενδεχόμενη επιβολή περιβαλλοντικών – οικολογικών φόρων.

Σύμφωνα με τον οικονομικό Τύπο, η εξέλιξη των συνεχιζόμενων διαβουλεύσεων μεταξύ κυβέρνησης και κοινωνικών εταίρων έχει ιδιαίτερη σημασία προκειμένου να αποφευχθούν νέες απεργιακές κινητοποιήσεις στην συνέχεια του έτους, ανάλογες εκείνων που πραγματοποιήθηκαν τους τελευταίους μήνες του 2014, και οι οποίες έχουν προς το παρόν «παγώσει» στο ξεκίνημα του νέου έτους. Πάντως, οι εκπρόσωποι των εργατικών συνδικάτων έχουν εκφράσει την θέση ότι δεν πρόκειται να τους αρκέσουν οι δεσμεύσεις της ομοσπονδιακής κυβέρνησης περί ταχείας φορολογικής μεταρρύθμισης χωρίς εγγυήσεις ως προς το ακριβές χρονοδιάγραμμα και το μέγεθός της, δεδομένου ότι «τα φορολογικά μέτρα που περιλαμβάνονται στο σημερινό πρόγραμμα της κυβέρνησης αναμένεται να προκαλέσουν μία αντίστροφη μετακύλιση φορολογικού βάρους από το κεφάλαιο προς την εργασία, της τάξεως των 766 εκατ. €». 
Ο βελγικός οικονομικός Τύπος σημείωσε εξάλλου την συμφωνία μεταξύ των κοινωνικών εταίρων –ήτοι των εκπροσώπων εργοδοτικών και εργατικών ενώσεων- να επανεκκινήσουν τον κοινωνικό διάλογο με στόχο την επίτευξη συναίνεσης επί νέας διετούς διασυλλογικής σύμβασης εργασίας (“Accord Interprofessionnel”) για την περίοδο 2015-2016. Η ομοσπονδιακή κυβέρνηση δεσμεύθηκε από την πλευρά της να σεβαστεί την ανεξαρτησία της διαδικασίας κοινωνικού διαλόγου και να λάβει υπόψη της τα αποτελέσματά του. 
Ως κύρια ζητήματα που αποτελούν αντικείμενα του διαλόγου μεταξύ κυβέρνησης και κοινωνικών εταίρων, αλλά και του διαλόγου μεταξύ εργοδοτών και εργατικών συνδικάτων, αναφέρονται τα περιθώρια μισθολογικών αυξήσεων ανά τομέα οικονομικής δραστηριότητας στο πλαίσιο της διασυλλογικής σύμβασης, η ως άνω περιγραφείσα ταχεία φορολογική μεταρρύθμιση καθώς και η τύχη που θα έχει το μέτρο της αναβολής της αυτόματης τιμαριθμικής αναπροσαρμογής μισθών
, διάφορα ζητήματα που άπτονται της απασχόλησης, και πιο συγκεκριμένα σχετικά με τα συμφωνηθέντα μέτρα προσαρμογής στις κυβερνητικές αποφάσεις για μεταβολές στα καθεστώτα πρόωρης συνταξιοδότησης και διάρκειας εργασίας στο τέλος της καριέρας
. Επίσης, αντικείμενο του κοινωνικού διαλόγου αποτελεί η αξιοποίηση του πακέτου μέτρων ανακούφισης των ασθενέστερων οικονομικά ομάδων του πληθυσμού
 που έχει αποφασίσει η ομοσπονδιακή κυβέρνηση, ύψους 319,5 εκατ. € για το 2015 και 627,2 εκατ. € για το 2016.
Ως προς τα δημοσιονομικά του παρελθόντος έτους, σημειώνουμε ότι ήδη από τα μέσα  Δεκεμβρίου, η εκτίμηση της Κεντρικής Τράπεζας του Βελγίου για το δημοσιονομικό έλλειμμα του 2014 το τοποθετεί σε 3,2% του ΑΕΠ (αντί 2,6% του ΑΕΠ πρωτύτερα). Σύμφωνα με πρόσφατα δημοσιεύματα του οικονομικού Τύπου, ο «εκτροχιασμός» του συνολικού ελλείμματος του 2014 θα φθάσει τελικά το 3,3% του ΑΕΠ και οφείλεται στην εμφάνιση σημαντικών ελλειμμάτων –σε ορισμένες περιπτώσεις πάνω από τα αρχικά προβλεφθέντα- στους προϋπολογισμούς των περισσότερων βελγικών περιφερειακών και τοπικών αρχών.                         
7. Σε άνοδο η βελγική αγορά ακινήτων το 2014
Ο βελγικός οικονομικός Τύπος, βασιζόμενος σε στοιχεία της στοιχεία της βελγικής Ομοσπονδίας Συμβολαιογράφων (Fédération des Notaires), ανέφερε στα μέσα Ιανουαρίου ότι κατά το τέταρτο τρίμηνο του 2014 η δραστηριότητα της αγοράς ακινήτων σημείωσε άνοδο 10,2% σε σύγκριση με το τρίτο τρίμηνο και 9% σε σύγκριση με το αντίστοιχο τρίμηνο του 2013. Στο σύνολο του 2014, η δραστηριότητα της κτηματομεσιτικής αγοράς σημείωσε άνοδο της τάξεως του 5% έναντι του 2013.
Τα στοιχεία του τετάρτου τριμήνου δείχνουν μία σημαντικότατη αύξηση του αριθμού αγοραπωλησιών στην περιφέρεια της Φλάνδρας κατά 17% σε σύγκριση με το αντίστοιχο τρίμηνο του 2013, οφειλόμενη κυρίως στην προς τα κάτω τροποποίηση από το 2015 του μεγέθους των χορηγούμενων φοροαπαλλαγών κύριας κατοικίας (“bonus logement”)
. Στην Βαλλονία η δραστηριότητα της αγοράς ακινήτων παρέμεινε σε περίπου σταθερά επίπεδα (μικρή αύξηση 0,5%), ενώ στις Βρυξέλλες σημείωσε πτώση της τάξεως του 12%.
Από πλευράς τιμών ακινήτων, στην Φλάνδρα σημειώθηκε ελαφρά πτώση των τιμών κατά 0,5% τόσον όσον αφορά τις μονοκατοικίες όσο και τα διαμερίσματα. Στην Βαλλονία οι τιμές των διαμερισμάτων αυξήθηκαν κατά 2%, ενώ εκείνες των κατοικιών μειώθηκαν κατά 1,2%. Στις Βρυξέλλες, η πτώση των τιμών των διαμερισμάτων έφθασε το 9%, ενώ αντιθέτως οι τιμές των κατοικιών αυξήθηκαν κατά 10,7%. Σε ομοσπονδιακό επίπεδο, οι τιμές των κατοικιών διατηρήθηκαν σε σταθερά επίπεδα (ελαφρά μείωση 0,3%), ενώ οι τιμές των διαμερισμάτων μειώθηκαν κατά 2,4%.

Η βελγική Ομοσπονδία Συμβολαιογράφων σχολίασε σχετικά ότι προς το τέλος  του περασμένου έτους η αγορά ακινήτων έδειξε σημάδια επιβράδυνσης και σταθεροποίησης, που εξουδετέρωσαν μερικώς την ισχυρότατη μεγέθυνση που είχε εμφανίσει νωρίτερα στην διάρκεια του 2014, παρουσιάζοντας εν τέλει μία συνολική αύξηση των αγοραπωλησιών και μία ελαφρά πτωτική τάση των τιμών. 
8. Η περιουσιακή θέση των Βέλγων στο 3ο τρίμηνο του 2014 σε ιστορικά υψηλά επίπεδα
Σύμφωνα με στοιχεία της Κεντρικής Τράπεζας του Βελγίου (BNB), στο τέλος του τρίτου τριμήνου 2014 η χρηματοοικονομική περιουσία των Βέλγων ανήλθε στο ιστορικά υψηλό επίπεδο του 1,147 τρις. €, αυξημένη κατά 8,9 δις. € (ή 0,78%) έναντι του τέλους Ιουνίου του τρέχοντος έτους, ενώ η καθαρή χρηματοοικονομική περιουσιακή τους θέση ανήλθε στα 901 δις. €, επίσης αυξημένη κατά 5,5 δις. € έναντι του τέλους Ιουνίου 2014. Η Κεντρική Τράπεζα αποδίδει την σημαντική αυτή αύξηση της περιουσίας των Βέλγων κατά το τρίτο τρίμηνο του 2014 κυρίως στην αύξηση των συμμετοχών σε επενδυτικά ταμεία (συνολική αύξηση 6,5 δις. €). Άνοδο σημείωσε κατά το τρίτο τρίμηνο 2014 η συνολική αξία των νέων κτήσεων χρηματοοικονομικών στοιχείων ενεργητικού κατά 5,3 δις. €, που προήλθε κυρίως –πέρα από τις αυξήσεις των συμμετοχών σε επενδυτικά ταμεία που προαναφέραμε- στις αυξήσεις των τοποθετήσεων σε προϊόντα ασφαλειών ζωής (αύξηση 1,2 δις. €). Από την άλλη πλευρά, η Κεντρική Τράπεζα του Βελγίου διαπιστώνει την επιβραδυνόμενη εξέλιξη των αποταμιευτικών καταθέσεων (αύξηση μόλις 0,3 δις. €), την αρνητική εξέλιξη άλλων μορφών καταθέσεων (όψεως, -0,1 δις. €, λοιπών, -1,1 δις. €), αλλά κυρίως την μείωση των τοποθετήσεων σε τίτλους σταθερής απόδοσης (κατά κύριο λόγο ομόλογα) που εμφάνισαν πτώση της τάξεως των 2,5 δις. € εξαιτίας των εξαιρετικά χαμηλών αποδόσεών τους. Οι τοποθετήσεις των βελγικών νοικοκυριών σε μετοχές έδειξαν σύμφωνα με τα στοιχεία συνολικά σταθεροποιητικές τάσεις κατά το τρίτο τρίμηνο του 2014. 
Από την άλλη πλευρά, οι χρηματοοικονομικές υποχρεώσεις των βελγικών νοικοκυριών ανήλθαν στα τέλη Σεπτεμβρίου 2014 στο ύψος των 245,6 δις. €, έναντι 242,2 δις. € στο τέλος Ιουνίου του τρέχοντος έτους, με αύξηση της αξίας των ενυπόθηκων δανείων κατά 1,3 δις. €, επίσης σε σύγκριση με το τέλος του δεύτερου τριμήνου. Αυξήσεις σημείωσαν επίσης τόσο οι μακροπρόθεσμες πιστώσεις (συνολικά κατά 1,1 δις. €), όσο και τα βραχυπρόθεσμα δάνεια (κατά 0,5 δις. €). 
9. Χρηματιστήριο Βρυξελλών
Σύμφωνα με οικονομικά δημοσιεύματα, στο διάστημα μέσων Δεκεμβρίου 2014 - μέσων Ιανουαρίου 2015 οι αξίες των μετοχών που απαρτίζουν τον δείκτη BEL 20 παρουσίασαν μέση άνοδο της τάξεως του 5,5% στο σύνολό τους, με μεγαλύτερες αυξήσεις της αξίας των μετοχών των εταιρειών Delhaize (+21%) και AB InBev (+13%), καθώς και ακόμη 4 εταιρειών οι αυξήσεις των μετοχών των οποίων υπερέβησαν το 10% (πρόκειται για τις Bpost, Cofinimmo, Colruyt και Solvay). Από την άλλη πλευρά, σημαντικότατες πτωτικές τάσεις εμφάνισαν κατά το εν λόγω διάστημα οι μετοχές των εταιρειών D’Ieteren (-7%) και Delta Lloyd (-5%). 
Το δυναμικό ανόδου του δείκτη κατά το προσεχές δωδεκάμηνο ανέρχεται σε 2,8% με τις μισές σχεδόν μετοχές του BEL 20 (9 συγκεκριμένα) να εμφανίζουν αρνητικές προοπτικές μεγέθυνσης, μεταξύ των οποίων η εξαιρετικά πορευόμενη μετοχή της μεγάλης ζυθοποιίας AB InBev.  

Η εβδομάδα 12-16 Ιανουαρίου έκλεισε με τον δείκτη BEL 20 του Χρηματιστηρίου Βρυξελλών να έχει σημειώσει σημαντική ανοδική τάση της τάξεως του 3,7% σε εβδομαδιαία βάση, κλείνοντας στις 3.368,38 μονάδες, με σημαντικές εβδομαδιαίες ανόδους των αξιών μετοχών εταιρειών όπως οι UCB (+7,3%), Bpost (+6,7%), Delhaize (+6,6%) και AB InBev (+6,5%). Όπως υπογράμμισε ο βελγικός οικονομικός Τύπος, η άνοδος της μετοχής της μεγάλης –κορυφαίας σε παγκόσμιο επίπεδο- ζυθοποιίας AB InBev, την οδήγησε για πρώτη φορά πάνω από το κατώφλι των 100 € (έκλεισε στις 16.1 στα 100,75 €). Σύμφωνα με την βελγική οικονομική αρθρογραφία, η κεφαλαιοποίηση της AB InBev στο Χρηματιστήριο (στα 162 δις. €) βρίσκεται πλέον στα ίδια περίπου επίπεδα με εκείνη του πολυεθνικού ομίλου Coca Cola, ενώ μόνον 28 επιχειρηματικοί όμιλοι –εισηγμένοι σε χρηματιστήρια- σε παγκόσμιο επίπεδο διαθέτουν υψηλότερη κεφαλαιοποίηση από τον εν λόγω βελγο-βραζιλιανών συμφερόντων κολοσσό της ζυθοποιίας. 

Σημειώνουμε ότι στις 19 Ιανουαρίου, ο δείκτης BEL 20 πλησίασε το κατώφλι των 3.400, κλείνοντας στις 3.395,92 μονάδες, έχοντας σημειώσει ημερήσια άνοδο 0,82%, ενώ στην διάρκεια της 20ης Ιανουαρίου ο δείκτης πέρασε τις 3.400 μονάδες. 

ΠΗΓΕΣ:

1. Δημοσιεύματα βελγικού οικονομικού Τύπου, Brussels Airlines, Brussels International Airport
2. Δημοσιεύματα βελγικού οικονομικού Τύπου
3. Δημοσιεύματα βελγικού οικονομικού Τύπου
4. Ανεξάρτητη Εργατική Ένωση Αυτοαπασχολουμένων (Syndicat Neutre pour Indépendants-SNI), δημοσιεύματα βελγικού οικονομικού Τύπου
5. Δημοσιεύματα βελγικού οικονομικού Τύπου, Febelfin
6. Δημοσιεύματα βελγικού οικονομικού Τύπου, Κεντρική Τράπεζα Βελγίου (Banque Nationale de Belgique)
7. Δημοσιεύματα βελγικού οικονομικού Τύπου, βελγική Ομοσπονδία Συμβολαιογράφων (Fédération des Notaires)
8. Κεντρική Τράπεζα Βελγίου (Banque Nationale de Belgique), Département Statistique Générale, « Comptes financiers trimestriels : 3e trimestre 2014 », 15.1.2014

9. Χρηματιστήριο Βρυξελλών, δημοσιεύματα βελγικού οικονομικού Τύπου

� Συγκεκριμένα στο άρθρο 2 ενημερωτικού δελτίου υπ’ αριθ. 78.


� Βλ. και παλαιότερες εν θέματι αναφορές μας με πλέον πρόσφατη αυτήν του άρθρου 3 ενημερωτικού δελτίου υπ’ αριθ. 70. 


� Βλ. και σχετική αναφορά μας σε άρθρο 2 ενημερωτικού δελτίου υπ’ αριθ. 64.


� Βλ. και παλαιότερη σχετική αναφορά μας σε άρθρο 3 ενημερωτικού δελτίου υπ’ αριθ. 36.


� Βλ. και σειρά παλαιότερων σχετικών αναφορών μας, με πλέον πρόσφατη εκείνην του άρθρου 8 ενημερωτικού δελτίου υπ’ αριθ. 70.


� Βλ. και παλαιότερες εν θέματι αναφορές μας σε άρθρα 8 και 8 ενημερωτικών δελτίων 41 και 66.


� Βλ. προηγούμενες σχετικές αναφορές μας σε άρθρα 1 και 7 ενημερωτικών δελτίων 64 και 66, αντιστοίχως.


� Βλ. και σχετική προηγούμενη αναφορά μας σε άρθρο 6 ενημερωτικού δελτίου υπ’ αριθ. 76.


� Βλ. και προηγούμενη σχετική αναφορά μας σε άρθρο 5 ενημερωτικού δελτίου υπ’ αριθ. 70. 


� Βλ. και σχετικές παλαιότερες αναφορές μας σε άρθρα 5 και 3 ενημερωτικών δελτίων 58 και 65, αντιστοίχως.


� Βλ. και προηγούμενη σχετική αναφορά μας σε άρθρο 8 ενημερωτικού δελτίου υπ’ αριθ. 77.


� Βλ. και προηγούμενες σχετικές αναφορές μας, με πλέον πρόσφατη αυτήν του άρθρου 7 ενημερωτικού δελτίου υπ’ αριθ. 79. 


� Βλ. και σχετική προηγούμενη αναφορά μας σε άρθρο 8 ενημερωτικού δελτίου υπ’ αριθ. 77.


� Πρόκειται για μέτρα προστασίας και αναπροσαρμογής προς τα επάνω των χαμηλών κοινωνικών επιδομάτων και συντάξεων. Βλ. και σχετική αναφορά μας σε άρθρο 10(γ) ενημερωτικού δελτίου υπ’ αριθ. 70. 


� Βλ. σχετικές παλαιότερες αναφορές μας, με πλέον πρόσφατη εκείνην του άρθρου 3 ενημερωτικού δελτίου υπ’ αριθ. 74.

